Franzbrötchen

A Franzbrötchen (/ˈfʁantsˌbʁøːtçɛn/) ye un chicot pastel feito con manteca y canela. A vegadas s'emplegan tamién atros ingredients como chicolate u pansas. Ye un tipo de pastel tipico en o norte d'Alemanya, mas que mas en Hamburgo, y se gosa servir en o desayuno chunto a o café y bella tarta. Como o suyo propio nombre indica, o Franzbrötchen (literalment o "panet francés") s'inspiró probablement en os pastels franceses. Orichinalment nomás se trobaba en a rechión d'Hamburgo, pero actualment o Franzbrötchen tamién se vende en Bremen, Berlin y atras ciudaz alemanas.

Preparación
Os ingredients ta iste panet son farina, manteca, zucre, canela, levadura, leit y un sinyal de sal. O relleno se fa d'una mezcla de zucre y canela. En o proceso d'elaboración se dobla a masa cuantas vegadas y se torna a extender con a manteca. Cuan a masa s'ha estendillato prou, formando una lamina cuasi transparent, se mulla con una miqueta d'augua y se chita a mezcla de zucre y canela ta dimpués tornar a enrrollar-la. Ta que o rollo de masa tienga a tipica forma d'o Franzbrötchen cal tallar-lo en ronchas, cadaguna de bels cuatres centimetros de gordaria. Dimpués se preta con o mango d'una cullara de fusta en o centro d'as zonas por a on s'ha tallato ta fer que o relleno salga una mica. En fer-la cocer, a masa puya por a levadura y a mezcla de zucre y canela se carameliza. Como bi ha amás manteca o Franzbrötchen gosa estar un pastel pegalloso. Bi ha variants d'o Franzbrötchen que pueden levar tamién pansas, simients, trozos de chicolate u simients de carbaza.

Orichen
O Franzbrötchen se diz probablement asinas por o suyo pareixito fisicon con o cruasant francés (en alemán französisch), que se fació prou popular en Alemanya dimpués de que as tropas de Napoleón ocupasen a ciudat d'Hamburgo entre 1806 y 1814. D'alcuerdo con atra versión historica diferent, en ista rechión se produciba un Franzbrot (en alemán pan francés) luengo parellán a la baguette. A leyenda diz, que una vegada un fornero d'Hamburgo cremó trozo d'un Franzbrot en una sartén con grasa, considerando-se iste l'orichen de l'actual Franzbrötchen.

Referenciass
B. Henning, J. Meier: Kleines Hamburgisches Wörterbuch, Wachholt, 2006, ISBN 3-529-04650-7
M. Beseler, S. Ingwersen, A. Treichel: Das Franzbrötchen - Wunderbarer Plunder aus Hamburg, Franzbrötchen-Verlag, Hamburg 2004, ISBN 3-936712-02-6

Vinclos externos
  Receta d'o Franzbrötchen
  O Franzbrötchen

Categoría:Gastronomía d'Hamburgo
Categoría:Repostería d'Alemanya
Categoría:Pastels